Na temelju članka 17., stavka 1. Zakona o sustavu civilne zaštite („Narodne novine“ broj 82/15, 118/18. i 31/20), članka 58. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“ broj 49/17) te članka 31. Statuta Općine Peteranec („Službeni glasnik Koprivničko - križevačke županije“ broj 6/13, 4/18. i 4/20) Općinsko vijeće Općine Peteranec na 31. sjednici, održanoj 10. prosinca 2020. godine, donosi

**ANALIZU STANJA**

**sustava civilne zaštite na području Općine Peteranec za 2020. godinu**

# 1. UVOD

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja.

Općina Peteranec obavezna je organizirati poslove iz svog samoupravnog djelokruga koji se odnose na planiranje, razvoj, učinkovito funkcioniranje i financiranje sustava civilne zaštite.

Člankom 17. stavkom 1. Zakona o sustavu civilne zaštite („Narodne novine“ broj 82/15, 118/18. i 31/20) definirano je da predstavničko tijelo na prijedlog izvršnog tijela jedinica lokalne i područne (regionalne) samouprave u postupku donošenja proračuna razmatra i usvaja godišnju Analizu stanja i godišnji Plan razvoja sustava civilne zaštite s financijskim učincima za trogodišnje razdoblje te Smjernice za organizaciju i razvoj sustava koje se razmatraju i usvajaju svake četiri godine.

Općinsko vijeće Općine Peteranec donijelo je:

* Smjernice za organizaciju i razvoj sustava civilne zaštite na području Općine Peteranec za razdoblje 2016. – 2020. godine (KLASA: 810-03/16-01/01, URBROJ: 2137/12-16-1, Peteranec, 26.02.2016.)
* Plan razvoja sustava civilne zaštite Općine Peteranec za 2020. godinu s trogodišnjim financijskim učincima (KLASA:810-05/19-01/05, URBROJ:2137/12-19-1, od 12.12.2019.).

Temeljem Smjernica za organizaciju i razvoj sustava civilne zaštite na području Općine Peteranec za vremensko razdoblje od 2016. - 2020. godine, te Plana razvoja sustava civilne zaštite Općine Peteranec za 2020. godinu s trogodišnjim financijskim pokazateljima usvojeni su sljedeći dokumenti;

* Smjernice za organizaciju i razvoj sustava civilne zaštite Općine Peteranec za razdoblje od 2020. do 2023. godine (KLASA: 810-03/20-01/02, URBROJ: 2137/12-20-1, od 20.02.2020.),
* Odluka o Izmjenama i dopunama Plana djelovanja civilne zaštite Općine Peteranec (KLASA: 810-05/19-01/02, URBROJ: 2137/12-20-3, od 03.12.2020.).

Na području Općine Peteranec mjere i aktivnosti u sustavu civilne zaštite provode sljedeće operativne snage sustava civilne zaštite:

* Stožer civilne zaštite Općine Peteranec,
* Operativne snage vatrogastva Općine Peteranec,
* Gradsko društvo Crvenog križa Koprivnica,
* Hrvatska gorska služba spašavanja – Stanica Koprivnica,
* Povjerenici civilne zaštite i njihovi zamjenici,
* Koordinatori na lokaciji,
* Pravne osobe od interesa za sustav civilne zaštite Općine Peteranec.

# 2. VAŽNIJE SASTAVNICE SUSTAVA CIVILNE ZAŠTITE I NJIHOVO STANJE

* Procjena rizika od velikih nesreća Općine Peteranec

Na temelju članka 17. stavka 1. Zakona o sustavu civilne zaštite („Narodne novine“ broj 82/15) i članka 31. Statuta Općine Peteranec („Službeni glasnik Koprivničko – križevačke županije“ broj 6/13), Općinsko vijeće Općine Peteranec na 6. sjednici održanoj 26. ožujka 2018. godine donijelo je Zaključak o usvajanju Procjene rizika od velikih nesreća za Općinu Peteranec (KLASA: 810-03/17-01/05, URBROJ: 2137/12-18-14).

Procjenu rizika od velikih nesreća izradila je Radna skupina za izradu Procjene rizika od velikih nesreća za Općinu Peteranec imenovana Prilogom 1. Odluke o postupku izrade Procjene rizika od velikih nesreća za Općinu Peteranec i osnivanju Radne skupine za izradu Procjene rizika od velikih nesreća za Općinu Peteranec (KLASA: 810-01/18-01/01, URBROJ: 2137/12-18-1, od 01.02.2018.).

Procjena rizika od velikih nesreća Općine Peteranec izrađena je sukladno Smjernicama za izradu procjene rizika od velikih nesreća na području Koprivničko - križevačke županije (KLASA: 810-03/17-01/2, URBROJ: 2137-01/11-01/01-17-4, od 13.02.2017.).

Procjena rizika od velikih nesreća temelj je izrade Plana djelovanja civilne zaštite.

## 2.1. PLANSKI DOKUMENTI

* Plan djelovanja civilne zaštite Općine Peteranec

Na temelju odredbe članka 17. stavka 3. Zakona o sustavu civilne zaštite („Narodne novine“ broj 82/15. i 118/18), općinski načelnik Općine Peteranec donosi Plan djelovanja civilne zaštite Općine Peteranec (KLASA: 810-05/19-01/02 URBROJ: 2137/12-19-2, od 15.04.2019.), kojeg je na temelju članka 67. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“ broj 49/2017) izradila Ustanova za obrazovanje odraslih za poslove zaštite osoba i imovine „Defensor“, Zagrebačka 94, 42 000 Varaždin.

Plan djelovanja civilne zaštite Općine Peteranec ažuriran je Odlukom o izmjenama i dopunama Plana djelovanja civilne zaštite Općine Peteranec (KLASA: 810-05/19-01/02 URBROJ: 2137/12-20-3, od 03.12.2020.).

## 2.2. EVIDENCIJA OPERATIVNIH SNAGA SUSTAVA CIVILNE ZAŠTITE

Sukladno Pravilniku o vođenju evidencija pripadnika operativnih snaga sustava civilne zaštite („Narodne novine” broj 75/16) ustrojena je evidencija vlastitih pripadnika za operativne snage sustava civilne zaštite Općine Peteranec za:

* Članove Stožera civilne zaštite
* Povjerenike i zamjenike povjerenika civilne zaštite
* Pravne osobe od interesa za sustav civilne zaštite
* Koordinatore na lokaciji

Podaci o pripadnicima operativnih snaga kontinuirano se ažuriraju u planskim dokumentima.

# 3. OPERATIVNE SNAGE SUSTAVA CIVILNE ZAŠTITE NA PODRUČJU OPĆINE PETERANEC

## 3.1. STOŽER CIVILNE ZAŠTITE

Stožer civilne zaštite Općine Peteranec osnovan je Odlukom načelnika Općine Peteranec (KLASA: 810-03/17-01/04, URBROJ: 2137/12-17-1, 22.11.2017.). Sastoji se od načelnika Stožera, zamjenika načelnika Stožera te 6 (šest) članova Stožera. Stožer civilne zaštite je stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama. Stožer civilne zaštite obavlja zadaće koje se odnose na prikupljanje i obradu informacija ranog upozoravanja o mogućnosti nastanka velike nesreće i katastrofe, razvija plan djelovanja sustava civilne zaštite na svom području, upravlja reagiranjem sustava civilne zaštite, obavlja poslove informiranja javnosti i predlaže donošenje odluke o prestanku provođenja mjera i aktivnosti u sustavu civilne zaštite. Radom Stožera civilne zaštite Općine Peteranec rukovodi načelnik Stožera, a kada se proglasi velika nesreća, rukovođenje preuzima općinski načelnik Općine Peteranec. Stožer civilne zaštite Općine Peteranec upoznat je sa Zakonom o sustavu civilne zaštite te drugim zakonskim aktima, načinom djelovanja sustava civilne zaštite, načelima sustava civilne zaštite i slično. Većina članova Stožera civilne zaštite Općine Peteranec osposobljena je za provođenja mjera i aktivnosti u sustavu civilne zaštite. Temeljem članka 6. stavka 2. Pravilnika o mobilizaciji, uvjetima i načinu rada operativnih snaga sustava civilne zaštite („Narodne novine“ broj 69/16), u slučaju velike nesreće, Stožer civilne zaštite Općine Peteranec može predložiti organiziranje volontera i način njihovog uključivanja u provođenje određenih mjera i aktivnosti u velikim nesrećama i katastrofama, u suradnji sa središnjim tijelom državne uprave nadležnim za organiziranje volontera. Način rada Stožera uređen je Poslovnikom kojeg donosi općinski načelnik (KLASA: 810-03/17-01/04, URBROJ: 2137/12-17-2, 11.08.2017.)

Dio članova Stožera civilne zaštite Općine Peteranec završilo je osposobljavanje, sukladno Zakonu o sustavu civilne zaštite, koje je provodila Državna uprava prema programu osposobljavanja članova stožera civilne zaštite koji je donosio čelnik Državne uprave.

Kontakt podaci Stožera civilne zaštite kao i drugih operativnih snaga sustava civilne zaštite (adrese, fiksni i mobilni telefonski brojevi), kontinuirano se ažuriraju u planskim dokumentima Općine.

Tablica : Pregled aktivnosti Stožera civilne zaštite Općine Peteranec u 2020. godinu

|  |  |
| --- | --- |
| **BROJ ČLANOVA** | 6 |
| **POPIS AKTIVNOSTI PROVEDENIH U 2020. godini** | Održavanje sastanaka vezano uz propisivanje mjera zaštite od COVID 19 virusa, praćenje mjera Nacionalnog Stožera CZ, praćenje stanja na terenu te koordinacija sa DVD-ima vezao uz praćenje stanja na terenu. |

## 3.2. OPERATIVNE SNAGE VATROGASTVA

Na području Općine Peteranec djeluje Vatrogasna zajednica Općine Peteranec, Dobrovoljno vatrogasno društvo Peteranec te Dobrovoljno vatrogasno društvo Sigetec.

Tablica 2: Prikaz podataka Dobrovoljnog vatrogasnog društva Peteranec i Sigetec u 2020. godini

|  |  |
| --- | --- |
| **POPIS POSTOJEĆE OPREME** | Pregled opreme DVD – a Peteranec i Sigetec nalazi se u Excel prilogu ove Analize. |
| **BROJ ČLANOVA**  (zaposleni, operativni, volonteri) | Ukupno 49 operativnih vatrogasaca + 20 izvršnih članova. |
| **AKTIVNOSTI PROVEDENE U 2020. godini**  (akcije, edukacije, vježbe, intervencije i slično) | Tijekom 2020. godine vršene su ophodnje po nalogu načelnika stožera CZ Općine Peteranec. U ophodnje je uloženo 295 sati vatrogasaca. |

## 3.3. HRVATSKI CRVENI KRIŽ – Gradsko društvo Crvenog križa Koprivnica

Prema Zakonu Hrvatskom Crvenom križu, osnovni ciljevi društva Crvenog križa su ublažavanje ljudskih patnji, a osobito onih izazvanih velikim prirodnim, ekološkim i drugim nesrećama s posljedicama masovnih stradanja i epidemija.

Stupanjem na snagu Zakona po sustavu civilne zaštite („Narodne novine“ broj 82/15, 118/18. i 31/20) definirano je da je Crveni križ operativna snaga u zaštiti i spašavanju te su sukladno tome izrađeni potrebni dokumenti u jedinicama lokalne samouprave, a uloga Gradskog društva Crvenog križa Koprivnica je priprema i obučavanje ekipa, odnosno interventnog tima te volontera i građana, za slučaj izvanrednih situacija. Gradsko društvo Crvenog križa Koprivnica, kao dio sustava Hrvatskog Crvenog križa, kontinuirano provodi osposobljavanje svojih zaposlenika i članova – volontera, ima u pripremi opremu za djelovanje u katastrofama i izvanrednim situacijama i provodi kontinuirano informiranje i educiranje građana.

Temeljem Pravilnika o ustroju, pripremi i djelovanju u kriznim situacijama, a temeljem Odluke Skupštine Hrvatskog Crvenog križa, Gradsko društvo Crvenog križa Koprivnica (u daljnjem tekstu: GD CK Koprivnica) donijelo je Odluku o imenovanju Kriznog stožera. Krizi stožer je zadužen te su izrađeni potrebni dokumenti – Operativni plan djelovanja u kriznim situacijama i Standardni operativni postupci za djelovanje u kriznim situacijama. U 2020. godini, održani su sastanci Kriznog stožera Gradskog društva Crvenog križa Koprivnica na kojima su analizirane dosadašnje i buduće aktivnosti djelovanja u kriznim situacijama te vježbe u sustavu civilne zaštite u kojima sudjeluju osposobljeni članovi gradskog interventnog tima (GIT). U Operativnom planu za djelovanje u kriznim situacijama, izrađen je plan o načinu organiziranja provedbe mjera i aktivnosti u sustavu civilne zaštite.

Od početka epidemije uzrokovane koronavirusom COVID – 19, početkom ožujka 2020. godine Stožer Grada Koprivnice, mobilizirao je GD CK Koprivnica.

GIT je postavio šator ispred OB Tomislav Bardek u Koprivnici, otvoren je jedinstveni telefonski broj za psihosocijalnu podršku u vrijeme koronavirusa 0800 1188 te broj za psihosocijalnu podršku osobama iz Koprivničko – križevačke županije koji su bili dostupni svakodnevno.

GD CK Koprivnica otvorilo je dežurnu liniju za dostavu lijekova i hrane od 0 do 24 sata. Volonteri i djelatnici GD CK Koprivnica bili su na raspolaganju u slučaju takvih potreba. Za vrijeme trajanja prvog vala epidemije koronavirusa COVID – 19 u ožujku i travnju 2020. godine GD CK Koprivnica izvršio je 2.975 posjeta ranjivim skupinama, odnosno 930 korisnika, a podijeljeno je više od 9.000 kg hrane osobama u socijalnoj potrebi na području Koprivnice i 11 općina (Koprivnički Ivanec, Koprivnički Bregi, Novigrad Podravski, Hlebine, Drnje, Sokolovac, Rasinja, Legrad, Đelekovec, Gola i Peteranec).

U sklopu projekta „Paketić spasa“ u 11 općina podijeljeno je 400 paketa s prehrambenim namirnicama i higijenskim potrepštinama potrebitim osobama, a 118 humanitarnih paketa bilo je namijenjeno osobama koje su ostale bez posla zbog epidemije koronavirusom u razdoblju od 11.03.2020. – 11.05.2020. godine, a koje nisu ostvarile pravo na naknadu Hrvatskog zavoda za zapošljavanje. GD CK Koprivnica je u rujnu 2020. godine podijelio 682 paketa s prehrambenim namirnicama korisnicima s područja 11 općina i Socijalne samoposluge iz projekta „Pomoć socijalno ugroženim kućanstvima za vrijeme trajanja epidemije koronavirusa COVID – 19 u Hrvatskoj“ zahvaljujući HCK. Do kraja listopada GD CK Koprivnica podijelio je humanitarne pomoći vrijedne više od 400.000 kuna na području Koprivnice i 11 općina.

Redovne aktivnosti GD CK Koprivnica (Pučka kuhinja, DDK, Socijalna samoposluga), provodile su se redovno uz poštivanje svih epidemioloških mjera tako da je unatoč zabrani rada mnogih djelatnosti, GD CK Koprivnica radilo u punom opsegu.

I u otežanim uvjetima zbog epidemije GD CK Koprivnica, nastavilo je s edukacijom članova interventnog tima. Društvo Crvenog križa Koprivničko – križevačke županije organiziralo je na Pagu edukaciju za članove županijskog interventnog tima zajedno s GD CK Koprivnice, Križevaca i Đurđevca. Uz analizu i plan djelovanja društva tijekom epidemije koronavirusa, psihosocijalne podrške, organizacije smještaja u kriznim situacijama, obnove znanja iz Službe traženja te predstavljanja novosti iz obnavljanja obiteljskih veza, poseban naglasak bio je na Zaštiti na radu i zaštitnim sredstvima tijekom epidemije koronavirusa.

GD CK Koprivnica raspolaže sa zalihama određenih materijala za izvanredne situacije (odjeća, deke, posteljine, kreveti, nosila, setovi prve pomoći i drugo).

U slučaju većih incidenata i katastrofa GD CK Koprivnica može računati i na opremu Društva Crvenog križa Koprivničko – križevačke županije (šatori, isušivači, higijenski setovi i druga oprema) te na pomoć drugih lokalnih i nacionalnog društva HCK.

Tablica 3: Pregled opreme Gradskog društva Crvenog križa Koprivnica u 2020. godini

|  |  |
| --- | --- |
| **POPIS POSTOJEĆE OPREME** | - madraci – spužve 96 kom  - popluni 42 kom  - plahte 86 kom  - ručici 228 kom  - posteljina set 286 kom  - kuhinjski set 60 kom  - šator do 30 m2  - nosila 16 kom  - kreveti sklopivi 20 kom  - prostirke 35 kom  - isušivači 3 kom  - vreće za spavanje 10 kom  - automobil – kombi putnički Renault Traffic  - automobil – Dacia Daster  - automobil – Dacia Dokker |

## 3.4. HRVATSKA GORSKA SLUŽBA SPAŠAVANJA – Stanica Koprivnica (pozivanje putem centra 112)

Operativne snage Hrvatske Gorske službe spašavanja temeljna su operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje djelovanja Hrvatske gorske službe spašavanja.

Tablica 4: Pregled aktivnosti HGSS – Stanica Koprivnica u 2020. godine

|  |  |
| --- | --- |
| **POPIS POSTOJEĆE OPREME** | - teretno vozilo (Land Rover Defender)  - osobni automobil (Škoda Octavia, VW Caddy)  - kombi vozilo (Renault Master, VW T5)  - plovilo s vanbrodskim motorom i tegljačem (Alumacro i Whally)  - plovilo Jetski s tegljačem  - prijenosno računalo  - multimedijski display  - GPS uređaji  - prijenosni rasklopivi ležajevi  - mobilni telefon  - uređaji veze – motorola – prijenosni Internet  - osobna zaštitna oprema  - spašavateljska oprema – Rescue 3  - spašavateljska oprema – ljetne tehnike spašavanja  - spašavateljska oprema – zimske tehnike spašavanja  - bespilotni sustav i pripadajuća oprema  - medicinska oprema, uključivo imobilizacijska, transportna sredstva i AED |
| **BROJ ČLANOVA**  (zaposleni, operativni, volonteri) | - 36 volontera (gorski spašavatelj, letač spašavatelj, spašavatelji specijalnosti, instruktori specijalnosti, teh. spašavatelj na divljim vodama i poplavljenim područjima, piloti na daljinu bespilotnog sustava, digitalni kartografi, voditelji potraga)  - 1 zaposlenik za administrativne poslove |
| **AKTIVNOSTI PROVEDENE U 2020. godini**  (akcije, edukacije, vježbe, intervencije i sl.) | - sastanci  - potrage x 21  - spašavanje x 6  - akcija (ostalo) x 2  - intervencija x 3  - dežurstvo x 30  - osiguranje x 6  - trening x 61  - vježba x 2  - tečaj x 14  - prezentacija / edukacija x 4  - komisijska aktivnost x 15  - ostalo x 133  - dežurni telefon x 15 |
| COVID 19  - ophodnja x 96  - nadzor bespilotnim sustavom x 4  - sastanak Stožera CZ x 38  - logistička potpora Stožeru CZ x 14 |

## 3.5. POVJERENICI CIVILNE ZAŠTITE I NJIHOVI ZAMJENICI

Povjerenici civilne zaštite tijekom 2019. godine nisu upoznavani sa novim Zakonom o sustavu civilne zaštite („Narodne novine“ broj 82/15. i 118/18). Trenutno je na snazi Odluka o imenovanju povjerenika civilne zaštite i njihovih zamjenika (KLASA: 810-05/12-01/01, URBROJ: 2137/12-12-1, od 12.10.2012.).

Općina Peteranec u postupku je imenovanja povjerenika i zamjenika povjerenika civilne zaštite sukladno članku 34. stavku 1. Zakona o sustavu civilne zaštite („Narodne novine“ broj 82/15, 118/18. i 31/20) i sukladno članku 21. stavku 1. Pravilnika o mobilizaciji, uvjetima i načinu rada operativnih snaga sustava civilne zaštite („Narodne novine“ broj 69/16).

## 3.6. KOORDINATORI NA LOKACIJI

Sukladno specifičnostima izvanrednog događaja, načelnik Stožera civilne zaštite određuje koordinatora na lokaciji.

Koordinator na lokaciji procjenjuje nastalu situaciju i njezine posljedice na terenu te u suradnji s nadležnim Stožerom civilne zaštite usklađuje djelovanje operativnih snaga sustava civilne zaštite, poradi poduzimanja mjera i aktivnosti za otklanjanje posljedice izvanrednog događaja.

Temeljem članka 26. stavka 2. Pravilnika o mobilizaciji, uvjetima i načinu rada operativnih snaga sustava civilne zaštite („Narodne novine“ broj 69/16) načelnik Stožera civilne zaštite odrediti će koordinatora na lokaciji ovisno o specifičnostima izvanrednog događaja u otklanjanju posljedica kojeg se angažiraju kapaciteti više operativnih snaga, u pravilu iz sastava operativne snage sustava civilne zaštite koja ima vodeću ulogu u provedbi intervencije.

## 3.7. PRAVNE OSOBE OD INTERESA ZA SUSTAV CIVILNE ZAŠTITE

Na temelju članka 17. stavka 1. podstavka 3. Zakona o sustavu civilne zaštite („Narodne novine“ broj 82/15. i 118/18), članka 47. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“ broj 47/17), Procjene rizika od velikih nesreća za područje Općine Peteranec (Zaključak o usvajanju Procjene rizika od velikih nesreća za Općinu Peteranec KLASA: 810-03/17-01/05, URBROJ: 2137/12-18-14, od 26. ožujka 2018. godine, „Službeni glasnik Koprivničko-križevačke županije“ broj 8/18), članka 31. Statuta Općine Peteranec ("Službeni glasnik Koprivničko - križevačke županije" broj 6/13. i 4/18), uz suglasnost Ministarstva unutarnjih poslova, Ravnateljstva civilne zaštite, KLASA: 810-05/19-01/01, URBROJ: 511-01-393-19-25, od 14. studenoga 2019. godine, Općinsko vijeće Općine Peteranec na 22. sjednici održanoj 12. prosinca 2019. godine donijelo je Odluku o određivanju pravnih osoba od interesa za sustav civilne zaštite Općine Peteranec (KLASA: 810-03/19-01/05, URBROJ: 2137/12-19-1).

Pravne osobe od interesa za sustav civilne zaštite Općine Peteranec su:

* Sanja j.d.o.o., Sigetec,
* Obrt GM Golubić, Sigetec,
* Seosko gospodarstvo „JURJEVIĆ“ Peteranec,
* Osnovna škola „Fran Koncelak“ Drnje – Područna škola „Frana Galovića“ Peteranec i Osnovna škola Sigetec (za sklonište/smještaj).

Sukladno Pravilniku o nositeljima, sadržaju i postupcima izrade planskih dokumenata u civilnoj zaštite te načinu informiranja javnosti u postupku njihovog donošenja („Narodne novine“ broj 49/17) pravne osobe koje su odlukom Općinskog vijeća određene od interesa za sustav civilne zaštite dužne su izraditi operativni plan civilne zaštite.

Pravne osobe operativni plan izrađuju na temelju dobivene odluke općinskog načelnika.

Pravne osobe operativnim planom razrađuju tko će provesti zadaće, kada, prije, za vrijeme ili neposredno nakon velike nesreće i katastrofe, s kojim resursima te tko je za organiziranje snaga i provođenja zadaća odgovoran.

# 4. OSTALI SUDIONICI SUSTAVA CIVILNE ZAŠTITE

U slučaju katastrofalnih posljedica, osim analizom navedenih odgovornih i upravljačkih te operativnih kapaciteta, u sanaciju posljedica prijetnje se uključuju redovne gotove snage – pravne osobe, koje postupaju prema vlastitim operativnim planovima, odnosno:

* JVP Koprivnica
* MUP - Policijska uprava Koprivničko - križevačka, Policijska postaja Koprivnica
* Postrojba civilne zaštite za spašavanje iz ruševina
* Centar za socijalnu skrb Koprivnica
* Caritas Koprivničko - križevačke županije
* GKP „Komunalac“ Koprivnica
* Hrvatske šume, Uprava šuma Podružnica Koprivnica, Šumarija Koprivnica,
* Hrvatski Telekom d.d., Zagreb
* Koprivnica plin d.o.o., Koprivnica
* Hrvatski zavod za toksikologiju i antidoping Zagreb
* Bistra d.o.o., Đurđevac
* Veterinarska stanica d.o.o.,Koprivnica
* HEP ODS d.o.o „Elektra“ Koprivnica – Pogon Koprivnica
* Županijska uprava za ceste Koprivničko-križevačke županije
* Zavod za hitnu medicinu Koprivničko – križevačke županije
* Zavod za javno zdravstvo Koprivničko – križevačke županije
* Dom zdravlja Koprivničko – križevačke županije
* Županijska bolnica “Tomislav Bardek” u Koprivnici
* Upravni odjel za zdravstveno – socijalne djelatnosti Koprivničko – križevačke županije
* Hrvatske vode – Vodnogospodarski odjel za Muru i gornju Dravu te Vodnogospodarska ispostava za mali sliv “Bistra”
* Državna uprava za zaštitu i spašavanje – Područni ured za zaštitu i spašavanje Koprivnica
* Poljoprivredna savjetodavna služba – Podružnica Koprivničko – križevačke županije, Ispostava Koprivnica

# 5. KAPACITETI ZA ZBRINJAVANJE I DRUGI OBJEKTI ZA SKLANJANJE

U Općini Peteranec nema skloništa pojačane zaštite, kao ni skloništa osnovne zaštite.

Sklanjanje stanovništva i materijalnih dobara vršit će se u uređenim podrumskim zaklonima, i drugim građevinama pogodnim za sklanjanje ljudi u određenim situacijama.

U slučaju potrebe koristiti i skloništa dopunske namjene (podrumi i što niže etaže zgrada gdje je potrebno izvršit brtvljenje prostora za sklanjanje).

Tablica 5: Pregled smještajnih kapaciteta i lokacija na kojima će se organizirati zbrinjavanje stanovništva te nabava i priprema hrane

|  |  |
| --- | --- |
| **Subjekt** | **Kapacitet** |
| Društveni dom Peteranec | 300 |
| Društveni dom Sigetec | 300 |
| Društveni dom Komatnica | 150 |
| OPG Danica Jurjević | 250 |
| Lovački dom Sigetec | 50 |

# 6. ANALIZA FINANCIRANJA SUSTAVA CIVILNE ZAŠTITE U 2020. GODINI

Sredstva namijenjena za financiranje sustava civilne zaštite, definirana su Proračunom Općine Peteranec za 2020. godinu. Tijekom 2020. godine Općina Peteranec u sustav civilne zaštite uložila je 336.722,19 kuna (financiranje rada DVD-a, VZO, HGSS, CK).

# 7. ZAKLJUČAK

Zakonom o sustavu civilne zaštite („Narodne novine“ broj 82/15, 118/18. i 31/20) uređuje se sustav i djelovanje civilne zaštite kao i obaveze jedinica lokalne samouprave u sustavu.

Razmatrajući stanje sustava civilne zaštite na području Općine Peteranec uvažavajući navedeno stanje operativnih snaga, može se konstatirati:

* Općinsko vijeće Općine Peteranec usvojilo je Procjenu rizika od velikih nesreća za Općinu Peteranec,
* načelnik Općine Peteranec donio je Plan djelovanja civilne zaštite Općine Peteranec,
* na području Općine Peteranec ustrojen je Stožer civilne zaštite, koji pravodobno obavlja sve svoje zadaće, razmatra problematiku te vrši prirpemu za moguće prijetnje na području Općine Peteranec,
* operativne snage vatrogastva Općine Peteranec odgovaraju na sve zadaće u protupožarnoj zaštiti, ali i ostalim ugrozama te su se kao gotova snaga uvijek spremni uključiti u zaštitu i spašavanje stanovništva i imovine, a s ciljem podizanja operativne spremnosti pripadnika vatrogasne postrojbe potrebno je kontinuirano provoditi osposobljavanje i usavršavanje istih te pristupiti nabavci nove opreme i sredstava kao i održavanju postojeće
* Crveni križ je respektabilan subjekt koji osigurava trajnu i dobru pripremljenost svojih članova za djelovanje u slučaju katastrofa, da bi njihova aktivnost i spremnost bila na još većoj razini potrebno je sustavno nastaviti s ulaganjem u pripremu i opremanje ekipa za brzo reagiranje na katastrofe i otklanjanje posljedica katastrofe
* Hrvatska gorska služba spašavanja svojim aktivnostima spašavanja, kao i preventivnim i edukacijskim programima doprinosi sigurnosti ljudi i imovine, takvi programi, ali i oprema zahtijevaju stalno ulaganje, kako bi se razina spremnosti povećala.
* Općina Peteranec imenovati će povjerenike civilne zaštite i njihove zamjenike sukladno sukladno članku 34. stavku 1. Zakona o sustavu civilne zaštite („Narodne novine“ broj 82/15, 118/18. i 31/20) i sukladno članku 21. stavku 1. Pravilnika o mobilizaciji, uvjetima i načinu rada operativnih snaga sustava civilne zaštite („Narodne novine“ broj 69/16),
* Koordinator na lokaciji procjenjuje nastalu situaciju i njezine posljedice na terenu te u suradnji sa Stožerom usklađuje djelovanje operativnih snaga sustava civilne zaštite, a po potrebi ga imenuje načelnik Stožera civilne zaštite Općine Peteranec iz redova operativnih snaga,
* Pravne osobe od interesa za civilnu zaštitu mogu se angažirati u situacijama koje su opasne po sigurnost stanovništva, materijalnih i kulturnih dobara i okoliša, a svojom opremom i osposobljenošću kadrova mogu adekvatno odgovoriti na potencijalno opasne situacije te kao kapaciteti za zbrinjavanje unesrećenih,
* U Proračunu Općine Peteranec osiguravaju su financijska sredstva koja omogućavaju ravnomjerni razvoj sustava civilne zaštite.

Slijedom navedenog, može se zaključiti da trenutno ustrojeni sustav civilne zaštite na području Općine Peteranec omogućava izvršavanje zadaća u sustavu civilne zaštite.

**OPĆINSKO VIJEĆE OPĆINE PETERANEC**

KLASA: 810-05/19-01/05

URBROj: 2137/12-20-3

Peteranec, 10. prosinca 2020.

**PREDSJEDNIK:**

**Mario Gaži**